ນັກບິນອາວະກາດ ອາເມຣິກັນ ຄົນໜຶ່ງ ແລະ ຣັດເຊຍ ສອງຄົນໄດ້ເດີນທາງລົງຮອດປະ ເທດ ກາຊັກສຖານ ໃນຕອນເຊົ້າຂອງວັນພຸດມື້ນີ້ ຫຼັງຈາກໄດ້້ໃຊ້ເວລາເກືອບ 6 ເດືອນ ເຮັດວຽກຢູ່ເທິງສະຖານີອາວະກາດ ນານາຊາດ.
ນັກບິນອາວະກາດ ອາເມຣິກັນ ທ່ານ Jeff Williams ໄດ້ກາຍເປັນຜູ້ທີ່ໃຊ້ເວລາດົນທີ່ສຸດເປັນປະຫວັດການ ໂຄຈອນຢູ່ເທິງອາວະກາດຂອງ ສະຫະລັດ, ຫຼັງຈາກການປະຕິບັດພາ ລະກິດຄັ້ງນີ້ ໄດ້ເຮັດໃຫ້ທ່ານ ໃຊ້ເວລາຢູ່ເທິງອາວະກາດ 534 ມື້ ຜ່ານສີ່ພາລະກິດທີ່ແຕກ ຕ່າງກັນ. ນັກບິນອາວະກາດຂອງອົງການ NASA ທ່ານ Scott Kelly ກ່ອນໜ້ານີ້ໄດ້ເປັນ ຜູ້ກຳສະຖິຕິການອາໄສຢູ່ໃນອາວະກາດ 520 ວັນ. ສະຖິຕິໂລກແມ່ນເປັນເຈົ້າຂອງໂດຍ ນັກບິນອາວະກາດຄົນ ຣັດເຊຍ ທ່ານ Gennady Padalka, ລາວໄດ້ໃຊ້ເວລາ 879 ວັນ ຢູ່ໃນອາວະກາດ.
ທ່ານ Williams, ພ້ອມກັບນັກບິນອາວະກາດ ຣັດເຊຍ ທ່ານ Alexy Ovchinin ແລະ ທ່ານ Oleg Skripochka ໄດ້ນຳເອົາຍານອາວະກາດ Soyuz ທີ່ຜະລິດໂດຍ ຣັດເຊຍ ລົງສູ່ພາກພື້ນດິນໃນພາກກາງປະເທດ ກາຊັກສຖານ ບໍ່ດົນຫຼັງ 7 ໂມງເຊົ້າ, ຕາມເວລາໃນ ທ້ອງຖິ່ນຂອງ ວັນພຸດມື້ນີ້. ອີງຕາມການກ່າວຂອງອົງການ NASA. ຜູ້ຊາຍທັງສາມຄົນ ໄດ້ອອກຈາກສະຖານີອາວະກາດ ປະມານສາມຊົ່ວໂມງເຄິ່ງກ່ອນທີ່ພວກເຂົາເຈົ້າຈະກັບຄືນສູ່ພາກພື້ນດິນ.
ໃນຖະແຫຼງການສະບັບໜຶ່ງ, ອົງການ NASA ໄດ້ເອີ້ນທ່ານ Williams ວ່າ “ຜູ້ຊ່ວຍເຫຼືອ ໃນການກະກຽມສະຖານີອາວະກາດ ສຳລັບການເດີນທາງໄປເຖິງຂອງຍານອາວະ ກາດ ພານິດ ຂອງ ສະຫະລັດ.” ພວກເຂົາເຈົ້າໄດ້ກ່າວວ່າ ທ່ານ Williams ໄດ້ປະຕິບັດ ການຢູ່ນອກຍານອາວະກາດ 5 ຄັ້ງ ໃນລະຫວ່າງ ການໃຊ້ເວລາຂອງ ທ່ານຢູ່ເທິງສະຖານີ ອາວະກາດ, ເຊິ່ງໜຶ່ງໃນນັ້ນແມ່ນການຕິດຕັ້ງບ່ອນຈອດ ສຳລັບຖ້ຽວບິນພານິດ.
ຫຼັງຈາກທ່ານ Williams ໄດ້ເດີນທາງອອກຈາກສະຖານີແລ້ວ, ທ່ານ Anatoly Ivanishin ຈາກ ຣັດເຊຍ ກໍໄດ້ເປັນຄົນເຂົ້າບັນຊາການ ແທນ. ທ່ານຍັງຢູ່ໃນສະຖານີ ອາວະກາດກັບນັກອາວະກາດ ອາເມຣິກັນ ທ່ານນາງ Kate Rubins ແລະ ທ່ານ Takuya Onishi ຈາກ ຍີ່ປຸ່ນ.